Matteus 27:1 Die Joodse leiers het besluit om Jesus dood te maak. Dis nie ’n besluit om nou die proses te begin nie. Nee, hulle wil daarvoor sorg dat die Here Jesus nog op dieselfde dag doodgemaak sal word. Die Jode kan nou wel ’n proses teen Jesus begin maar dan gaan dit nog ’n rukkie vat voordat die doodstraf uitgevoer kan word. Die Paasfees sorg daarvoor dat hulle dit nou nie kan doen nie. Daarby kom nog dat dit teenoor die volk beter sal wees dat hulle nie self vir Jesus gaan doodmaak nie. Dit sal beter wees om dit aan ander oor te laat.
Ons sien hier iets van die sondige oorwegings wat by die Joodse leiers bestaan het. Hulle wys daarin dat hulle hul deur die duiwel laat gebruik. Jy sien en voel hier ook hoe Christus moet ly onder die verkeerde gevoelens van sy eie broers. Hoe raak dit ’n mens as jy by mense wat na aan jou staan, sien dat hulle jou op ’n agterbakse manier aanval. Dit maak so seer as agter jou rug om jy veroordeel word. Dit maak so seer as dit ook nog vergoeilik word. As dit ons al seer maak wat ook dinge doen en sê waarop kriiek geoefen kan word hoe erg was dit vir die Here Jesus. Vir Hom wat nooit iets gedoen en gesê het waarop jy met rede kritiek kon hê nie! Hy ly onder ons agterbaksheid om as ons dit bely ook daarvoor vergifnis te verdien. Die Here Jesus wat altyd eerlik en opreg was en is, ly onder kerkmense se oneerlikheid en onopregtheid. Hoe groot is Sy liefde dat Hy dit verdra en dat Hy selfs daarvoor die straf wil dra. Hoe leer ons hier om ons oneerlikheid en agterbaksheid agter ons te laat!